MT Il-Ġurnal Uffiċjali tal-Unjoni Ewropea L 96/44

REGOLAMENT TAL-KUMMISSJONI (UE) 2017/627

tat-3 ta' April 2017

li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għall-fenpirossimat, triadimenol u triadimefon f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tal-23 ta' Frar 2005 dwar il-limiti massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 17, l-Artikolu 18(1)(b) u l-Artikolu 49(2) tiegħu,

Billi:

(1) Għall-fenpirossimat, il-livelli massimi ta' residwi (MRL) ġew stabbiliti fil-Parti A tal-Anness III tar-Regolament (KE) Nru 396/2005. L-MRLs għat-triadimenol, u għat-triadimefon ġew stabbiliti fl-Anness II u fil-Parti B tal-Anness III ta' dak ir-Regolament.

(2) Għall-fenpirossimat, l-Awtorità Ewropea dwar is-Sigurtà fl-Ikel, minn hawn 'il quddiem imsejħa “l-Awtorità”, bagħtet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (2). Hija pproponiet bidla fid-definizzjoni tar-residwu u kkonkludiet li fir-rigward tal-MRLs għall-frott taċ-ċitru, għat-tuffieħ, għal-lanġas, għas-sfarġel, għan-naspli, għan-naspli tal-Ġappun, għall-berquq, għaċ-ċirasa, għall-ħawħ, għall-għanbaqar, għall-għeneb tal-mejda, għall-għeneb tal-inbid, għall-frawli, għat-tut, għaċ-ċawsli iswed [dewberries], għal-lampun, għall-mirtilli, għall-cranberries, għall-passolina (ħamra, sewda u bajda), għar-ribes, għall-warda Skoċċiża, għaċ-ċawsli, għall-għanżalor, għall-frott tas-sebuqa, għat-tadam, għall-bżar, għall-brunġiel, għall-ħjar, għall-gherkins, għaz-zukkini, għall-fażola (friska, bil-miżwed), il-ħops, il-fwied u l-kliewi tal-bovini, il-fwied u l-kliewi tan-nagħaġ u l-fwied u l-kliewi tal-mogħoż, xi informazzjoni ma kinitx disponibbli u li kienet meħtieġa aktar konsiderazzjoni min-naħa tal-maniġers tar-riskji. Billi m'hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li dwar l-MRLs għall-ġewż tas-siġar, għal-larinġ tal-qsari, għall-avokado, għall-patata, għall-karfus, għall-okra, għall-bettieħ, għall-qargħa ħamra u għall-fażola (friska, bla miżwed), l-ebda informazzjoni ma kienet disponibbli u li kienet meħtieġa aktar konsiderazzjoni min-naħa tal-maniġers tar-riskji. L-MRLs għal dawn il-prodotti għandhom jiġu stabbiliti fil-limitu speċifiku ta' kwantifikazzjoni. Fil-waqt li tiqieset l-informazzjoni addizzjonali dwar il-prattiki agrikoli tajba pprovduti mill-Istati Uniti wara l-pubblikazzjoni tal-opinjoni motivata, l-MRLs għall-frott taċ-ċitru, għal-lewż, għat-tuffieħ, għal-lanġas, għaċ-ċirasa u għall-cranberries għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(3) Għat-triadimenol, l-Awtorità bagħtet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (3). Hi pproponiet li tinbidel id-definizzjoni tar-residwu u kkonkludiet li fir-rigward tal-MRLs għat-tuffieħ, għall-għeneb tal-mejda, għall-għeneb tal-inbid, għall-frawli, għall-mirtilli, għall-passolina, għar-ribes, għar-rutabaga, għal-lift, għat-tadam, għall-bżar, għall-brunġiel, għall-ħjar, għall-gherkins, għall-qarabagħli żgħir, għall-bettieħ, għall-qara' aħmar, għad-dulliegħ, għall-qaqoċċ, għaż-żerriegħa tal-kolza, għall-ħbub tax-xgħir, għall-ħbub tal-ħafur, għall-ħbub tas-segala, għall-ħbub tal-qamħ, għall-ħops, għall-pitravi taz-zokkor, għall-muskoli, għax-xaħam, għall-fwied u għall-kliewi tal-ħnieżer, għall-muskoli, għax-xaħam, għall-fwied u għall-kliewi tal-bovini, għall-muskoli, għax-xaħam, għall-fwied u għall-kliewi tan-nagħaġ, għall-muskoli, għax-xaħam, għall-fwied u għall-kliewi tal-mogħoż, għall-muskoli, għax-xaħam, għall-fwied u għall-kliewi tat-tjur, għall-baqar, għan-ngħaġ, għall-ħalib tal-mogħoż u taż-żwiemel u għall-bajd tal-għasafar, xi informazzjoni ma kinitx disponibbli u li kienet meħtieġa aktar konsiderazzjoni min-naħa tal-maniġers tar-riskji. Billi m'hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li dwar l-MRLs għall-banana, għall-ananas, għall-okra, għall-Brussels sprouts, għall-kurrat, għall-ħabba tal-qamħ saraċin, għall-ħabba tal-millieġ, għall-ħabba tas-sorgu u għall-kafena xi informazzjoni ma kinitx disponibbli u li kienet meħtieġa aktar konsiderazzjoni min-naħa tal-maniġers tar-riskji. L-MRLs għal dawn il-prodotti għandhom jiġu stabbiliti fil-limitu speċifiku ta' kwantifikazzjoni.

(4) In-nuqqas tal-inklużjoni tat-triadimefon fl-Anness I tad-Direttiva 91/414/KEE hija prevista fid-Deċiżjoni tal-Kummissjoni 2004/129/KE (4). L-awtorizzazzjonijiet kollha eżistenti għal prodotti għall-protezzjoni tal-pjanti li fihom is-sustanza attiva triadimefon ġew irrevokati. Għaldaqstant, skont l-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness II u fil-Parti B tal-Anness III ta' dak ir-Regolament għandhom għalhekk jitħassru.

(5) F'dak li għandu x'jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), l-MRLs għandhom jiġu stabbiliti fil-limitu speċifiku ta' kwantifikazzjoni jew għandu japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(6) Il-Kummissjoni kkonsultat lil-laboratorji ta' referenza tal-Unjoni Ewropea għar-residwi tal-pestiċidi dwar il-bżonn li ċertu limiti ta' kwantifikazzjoni jiġu adattati. Għal diversi sustanzi, dawk il-laboratorji kkonkludew li għal ċertu prodotti bażiċi l-iżvilupp tekniku jeżiġi li jiġu stabbiliti limiti speċifiċi ta' kwantifikazzjoni.

(7) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(8) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(9) Għalhekk ir-Regolament (KE) Nru 396/2005 għandu jiġi emendat kif xieraq.

(10) Biex jippermetti l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jipprevedi arranġament tranżizzjonali għall-prodotti li ġew immanifatturati qabel il-modifika tal-MRLs u li għalihom l-informazzjoni turi li nżamm livell għoli ta' protezzjoni tal-konsumaturi.

(11) Għandu jitħalla jgħaddi perjodu raġonevoli taż-żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(12) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II, III u V tar-Regolament (KE) Nru 396/2005 qed jiġu emendati skont l-Anness ta' dan ir-Regolament.

Artikolu 2

F'dak li għandu x'jaqsam mas-sustanzi attivi fenpirossimat, triadimenol u triadimefon fil-prodotti kollha jew fuqhom, għandu jkompli japplika r-Regolament (KE) Nru 396/2005 hekk kif kien qabel ma ġie emendat b'dan ir-Regolament għall-prodotti li kienu mmanifatturati qabel is-27 ta' Ottubru 2017.

Artikolu 3

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Għandu japplika mis-27 ta' Ottubru 2017.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-3 ta' April 2017. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) European Food Safety Authority; Review of the existing maximum residue levels (MRLs) for fenpyroximate according to Article 12 of Regulation (KE) Nru 396/2005. EFSA Journal 2015;14(1):4382.

(3) European Food Safety Authority; Review of the existing maximum residue levels (MRLs) for triadimenol according to Article 12 of Regulation (KE) Nru 396/2005. EFSA Journal 2016;14(1):4377.

(4) Id-Deċiżjoni tal-Kummissjoni 2004/129/KE tat-30 ta' Jannar 2004 dwar it-tħollija barra ta' ċerti sustanzi attivi fl-Anness I għad-Direttiva tal-Kunsill 91/414/KEE u l-irtirat ta' awtorizzazzjonijiet għal prodotti ta' ħarsien tal-pjanti li fihom ikun hemm dawn is-sustanzi (ĠU L 37, 10.2.2004, p. 37).